**fără trup**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am încercat în creșterea mea

să te străbat

dar te-am simțit atât de singură

în exilul tău pe pământ

și n-am putut a-ți spune strigând

că eu prin tine sunt ca firul de iarbă

înaltă

și tu nu știi ce sunt eu

și că de fapt eu te înfior

când visezi fără trup

am vrut în trecerea mea prin geamătul tău

de dragoste

să te înconjur cu brațele tale

fiindcă eu eram tu

ghemuit în sângele tău

și atunci când erai plecată cu duhul tău

să afli taina secată a pietrei

ardeam și eu pe rug

și iubirea ta plăpândă

parcă ar fi o rugăciune plânsă

o teamă de sfârșit de zare

și spune-mi tu din vârful

schimniciei tale

cum să-ți fie teamă de străfundul cerului tău

când sufletul meu e infinit

mai adânc?